[Alexander Episcopus servus servorum Dei, dilecto filio Abbati Cluniacensi, salutem et Apostolicam benedictionem. Sollicitudinis nostræ dignoscitur interesse ut transgressiones, quæ attentantur interdum à personis tui Ordinis, sic vetemus, quod personæ ipsæ de cætero similia non præsumant. Cum igitur, sicut accepimus, nonnulli Priores et Monachi Conventualium et aliorum Prioratuum, quos Prædecessores tui Abbates Cluniacenses, qui fuerunt pro tempore, Monasterio Cluniacensi acquisivisse noscuntur, coram Regibus, principibus, potestatibus, et aliis judicibus tam Ecclesiasticis quàm secularibus, super eisdem Prioratibus, Juribus, et bonis ad Prioratus ipsos spectantibus te irrequisito agere et respondere litigant ac in judicium rem deducere; necnon ad census diversis personis concedere, permutare, obligare, distrahere, ac aliàs alienare bona dictorum Prioratuum, et mutuum contrahere, et alia etiam attentare propria temeritate præsumant, in Prioratuum ipsorum, et tuam, ac prædicti Monasterii non modicam læsionem. Nos volentes congruum super hoc remedium, prout convenit adhibere, ne de cætero ab eisdem talia vel similia præsumantur auctoritate præsentium districtius inhibemus, decernentes irritum et inane si secus duxerint attentandum. Nulli ergo, etc. Datum Laterani. V. Kalendas Aprilis. Pontificatus nostri anno II.]